— У сёлетнім абласным этапе алімпіяды прынялі ўдзел 20 маіх вучняў 9—11 класаў, — адзначыла Вераніка Лакціна. — З іх 17 узялі дыпломы. Таксама ў алімпіядзе паспрабавалі сілы 5 маіх сямі- і васьмікласнікаў (іх па выніках раённага этапу запрасілі на абласную алімпіяду для 9—11 класаў). На жаль, узровень алімпіяды быў занадта высокім і не дазволіў ім узяць дыплом. Раней у Віцебскай вобласці праводзілі абласныя алімпіяды для 7—8 класаў і яны вельмі спрыялі развіццю алімпіяднага руху: будучых удзельнікаў мы пачынаем рыхтаваць з 5—6 класа, таму ў 7—8 ім пара спрабаваць свае сілы на абласным узроўні, прычым менавіта для гэтых класаў (ім не па сілах ра-шаць аднолькавыя задачы з 9—11 класам). Заданні былі адназначна больш складаныя. Затое ў правільнасці выстаўлення балаў ні ў кога з нас сумненняў няма і не можа быць: пры праверцы поўнасцю выключаны суб’ектыўны фактар, выкананыя заданні ацэньваюцца аўтаматычна. Гэта добра — усе ў роўных умовах, няма апеляцый. З другога боку, адзін з нашых навучэнцаў у каментарыі паставіў сваю задачу — і згубіў 100 балаў: камп’ютар рашэнне не ўбачыў і не залічыў. І гэта не адзінкавы такі выпадак. На заключны этап рэспубліканскай алімпіяды паедуць 9 маіх вучняў. Наперадзе — 2 месяцы інтэнсіўнай падрыхтоўкі. Усё цяпер залежыць ад іх працавітасці, арганізаванасці, жадання перамагчы.